
Jászapáti Város Önkormányzat 

Képviselő-testületének

4/2011. (II.15.) rendelete

a családi események szolgáltatási díjairól

 és az anyakönyvvezető díjazásáról
(Egységes szerkezetben)

2017. július 1.

Jászapáti Önkormányzatának Képviselő-testülete az anyakönyvekről, a házasságkötési eljárásról és a névviselésről szóló 1982. évi 17. törvényerejű rendelet 42/A. §. (4) bekezdésében kapott felhatalmazás alapján a helyi önkormányzatokról szóló 1990. évi LXV. Törvény 16. §. (1) bekezdésben meghatározott feladatkörében eljárva a családi események szolgáltatási díjairól és az anyakönyvvezető díjazásáról az alábbi rendeletet alkotja:
1. §

A rendelet hatálya kiterjed a Jászapáti közigazgatási területén történő házasság, valamint bejegyzett élettársi kapcsolat mind a hivatali munkaidőben és a hivatal által biztosított házasságkötő teremben történő, mind a hivatali munkaidőn túli és a hivatali helyiségen kívüli megkötésére, létesítésére.
2. §
Az Önkormányzat térítésmentesen biztosítja a Hivatal munkarendjéhez igazodóan hétfőtől-péntekig munkaidőben és a hivatal által biztosított házasságkötő teremben megtartott anyakönyvi esemény megrendezését. A házasságkötésen, a bejegyzett élettársi kapcsolatok létesítésén ingyenes alapszolgáltatás a hivatali helyiségen belül hivatali munkaidőben az anyakönyvvezető hivatalos közreműködése (jogszabályban rögzített hivatalos szöveg és eljárás) és a gépi zeneszolgáltatás.

3. §
(1)
 Hivatali helyiségen kívüli anyakönyvi eseményt hivatali munkaidőben ügyfélfogadási időn kívül, valamint a (2) és (3) bekezdésben foglaltaknak megfelelően – a törvényben meghatározott kivétellel – hivatali munkaidőn túl lehet lebonyolítani.
(2)
 Hivatali munkaidőn túl anyakönyvi eseményeket pénteken 13.30 és 19.00 óra, szombaton 9.00 és 19.00 óra között lehet lebonyolítani.
(3) A hivatali helyiségen kívüli anyakönyvi esemény engedélyezése során figyelemmel kell lenni a hivatali helyiségbe előjegyzett és felvett anyakönyvi eseményekre, azok lebonyolítását a hivatali helyiségen kívüli anyakönyvi esemény nem veszélyeztetheti.

(4) Az anyakönyvvezető hivatalos helyiségén kívül történő házasságkötésért a házasulók az e rendeletben meghatározott díjat kötelesek fizetni, kivéve, ha a hivatalos helyiségen kívüli házasságkötésre rendkívüli körülmény miatt kerül sor.

(5) Az (4) bekezdésben meghatározott rendkívüli körülménynek minősül különösen, ha valamelyik házasuló súlyos mozgáskorlátozottsága, egészségi állapota, kora miatt különösen nagy erőfeszítés lenne számára az anyakönyvvezető hivatalos helyiségében való megjelenés.
4. §

(1)
 A hivatali helyiségben az anyakönyvi esemény lebonyolításának szolgáltatási díja hivatali munkaidőn túl 2.000 Ft, mely a tárgyi és személyi feltételek biztosítását tartalmazza. 

(2)
 A hivatali helyiségen kívüli hivatali munkaidőben vagy munkaidőn túl történő anyakönyvi esemény lebonyolításának szolgáltatási díja egységesen 3.000 Ft.
(3) Rendkívüli körülmény esetén, különös tekintettel a házasulók, valamint az élettársi kapcsolatot létesíteni kívánók valamelyikének közeli halállal fenyegető egészségi állapotára, az egészségügyi és szociális intézményben, továbbá a lakáson lebonyolított anyakönyvi esemény díjmentes.
5. §

(1) A hivatalos helyiségen kívül megtartandó szolgáltatási díjak nem tartalmaznak teremdíszítést, asztaldíszt, versmondást, pezsgőt, eszközhasználatot, arról az igénylőnek kell gondoskodni. 

(2) A hivatalos helyiségen kívül megtartandó eseményekhez a szükséges eszközök biztosítása – anyakönyv aláíráshoz megfelelő asztal, pezsgőfogyasztás kellékei, szükség szerint székek - az igénylő feladata.
6. §

A szolgáltatási díjat a Polgármesteri Hivatal pénztárába kell megfizetni legalább 7 nappal a családi esemény rendezése előtt. Amennyiben a rendezvény elmarad és azt a családi esemény előtt 2 nappal korábban bejelentik, a szolgáltatási díjat a hivatal visszafizeti.

7. §

A hivatali munkaidőn kívül történő házasságkötésben közreműködő anyakönyvvezetőt választása szerint a közszolgálati tisztviselőkről szóló törvényben meghatározott szabadidő helyett 

a) hivatalos helyiségen kívül megtartandó eseményenként meghatározott díj 

b) hivatalos helyiségben megtartott eseményenként meghatározott díj illeti meg.

8. §

Az anyakönyvi esemény lebonyolításában közreműködő anyakönyvvezetőt ezirányú tevékenységéért a hivatali munkaidőn túl nettó 5.000,- Ft/nap összegű díjazás illeti meg.
9. §
A rendelet 2011. február 15-én lép hatályba. 


Pócs János sk.





 
Hudra Györgyné sk.


polgármester 

